ብሮቡዕ፡ ትራምፕ ብዘይ ዝኾነ ጭቡጥ መረዳእታ ኣብቲ መረጻ ምጭብርባር ተፈጺሙ ኢሉ። ብተወሳኺ፡ "ናብ ላዕለዋይ ቤት ፍርዲ ክንኸይድ ኢና - ኩላትና ድማ ምሃብ ድምጺ ጠጠው ክብል ንደሊ" ኢሉ ነይሩ። ዳይሬክተር ፕሮጀክት ፖሊሲ ማእከል መጽናዕቲ መረጻ ቢፓርቲሲያን ማቲው ዌል ግን "እቲ ቤት ፍርዲ መስርሕ ሕጋዊ ምቑጻር መረጻ ጠጠው ናይ ምባል ፍሉይ ስልጣን የብሉን" ይብል። ፕሮፌሰር ብሪፏልት ብወገኑ፡ ኣብ መረጻ ዘጋጥም ቆይቊ ናብ ላዕለዋይ ቤት ፍርዲ ዝውሰደሉ መስርሕ የለን ብምባል "ልሙድ ኣይኮነን፤ እንተኾይኑ ድማ ኣገደስቲ ጉዳያት ዘካተተ ክኸውን ኣለዎ" ብምባል የረድእ። ውጽኢት እቲ መረጻ ተቐባልነት እንተዘይረኺቡ፡ ነዚ ኣብ ኣብያተ ፍርዲ ዘቕርቡዎ ናይ ሕጊ ሰባት ክህልው እዮም። ዳያኑ ድማ እቲ ውጽኢት መረጻ ዳግም ክቑጸር ክእዝዙ ይኽእሉ። ናይ መወዳእታ ግዜ ገደብ ዝኾነ ይኹን ብዘየገድስ፡ ሕገ መንግስቲ ኣመሪካ ኣብ 20 ጥሪ ሓድሽ ፕሬዝደንታዊ ስልጣን ክህሉ ይድንግግ። "ኣብ ኣጋ ምሸት፡ ሓደ ፕሬዝደንት ዝኸውን ውልቀ ሰብ ቃለ መሓላ ከነፈጽም ይግባእ። እንድሕር ዘይሃልዩ፡ ናብቲ ናይ መተካእታ መደብና ንኸይድ" ይብል ዌል። ንሱ ከም ዝብሎ፡ እንድሕር እቲ ባይቶ ኣብታ ፕሬዝደንት ቃለ መሓላ ዝፍጽመላ መዓልቲ ዘየበስር ኮይኑ፡ እቲ ሰኔት ዝመረጾ ምክትል ፕሬዝደንት፡ ፕሬዝደንት እታ ሃገር ይኸውን። ምኽትል ፕሬዝደንት እንተዘይሃልዩ ድማ፡ ወሃቢ ቃል እቲ ባይቶ (ኣብዚ ሕጂ እዋን ዴሞክራት ናንሲ ፔሎሲ ኣላ) ቐጻሊ ዝሕሰብ ሰብ ይኸውን። ከምዚ ዝበለ ነገር ቅድሚ ሕጂ ኣጋጢሙ ይፈልጥ'ዶ?
